Jelenések könyve III.
Miért is van szükségünk erre a könyvre?
Jel 1:1-8

A fejszénket a nagy fába belevágtuk. Azaz: a múlt héten elkezdtük A Jelenések könyvének kutatását. Először is az alapokat próbáljuk letenni. A könyvhöz illően hét pontban fogalmazzuk meg azokat az alapelveket, amelyek vezetőink lesznek a könyv tanulmányozásában. Ebből az elmúlt alkalommal négyet, most pedig hármat fejtünk ki.
Ha az elmúlt négy alapelvet egy mondatba akarnám foglalni, ezt mondanám: a Jelenések könyve nekünk szól. A Jelenések nekünk szól. A Jelenések nekünk szól, mert a könyv érthető. Ez egy apokalipszis, azaz felfedő, feltáró írás mindarról, ami hamarosan megtörténik. Továbbá a Jelenések nekünk szól, hiszen minden keresztyénhez szól. Ez egyszerre levél és prófécia. És a Szentírás más ilyen könyveihez hasonlóan kell lennie egy jelenre fókuszált üzenetének. Nem foglalkozhat csak a jövő kis szeletével. Hanem átöleli a teljes „utolsó időket”, minden kor minden keresztyénéhez szól.
A Jelenések érthető, de ehhez tisztában kell lennünk e könyv jellegzetességével. Talán a legfontosabb állításunk a Jelenések értelmezésénél ez volt: a Jelenések apokaliptikus, jelképes könyv, ezért ahol lehet, jelképesen értelmezzük. Ez az állítás kritikus a helyes értelmezéshez. Éppen ezért biztos akarok lenni abban, hogy meggyőző érveink van ennek alátámasztására.
Először is a jelképes értelmezést követeli meg a Jelenések műfaja. Ez a könyv az apokaliptikus irodalom műfajába tartozik. Nem véletlen, hogy a görög szöveg első szava az apokalipszis. Az apokaliptikus irodalomban látomásokkal, szürreális képekkel találkozunk. Ezek a képzeletünket veszik célba, és képein keresztül mondja el a lelki igazságokat.
Másodszor a jelképes értelmezést erősíti meg az 1. vers, amikor azt mondja: „[Jézus Krisztus] pedig angyala által elküldte azt, és megjelentette szolgájának, Jánosnak.” A „megjelentette” szó annyit tesz, mint „jelképek útján közölni”. Említettem, hogy az eredeti szöveg alapján ez a vers Dániel 2. fejezetére, Nebukadneccár álmára utal vissza. Négy egyedi kifejezéssel találkozunk, ami csak e két helyen (Dán 2:28, 45 ill. Jel 1:1) fordul elő a Szentírásban: „kijelentés”, „Isten megmutatta”, „minek kell megtörténnie”, „ megjelentette”. Ez az egyezés nem lehet véletlen. János szándékosan utal Dánielre.[footnoteRef:1] Ez pedig azt is jelenti, hogy Nebukadneccár álmához hasonlóan a Jelenéseket képeit is jelképesen értelmezzük. [1:  Beale, G. K. (1999). The Book Of Revelation: A Commentary On The Greek Text. Grand Rapids, MI; Carlisle, Cumbria: W.B. Eerdmans; Paternoster Press, 50-55. és 152-154. old.] 

Harmadszor a képletes, nem szószerinti jelleget erősíti meg a gyakran használt „látni” ige. Csak Jánossal kapcsolatban ötvenkétszer fordul elő ez a szó! A Jelenésekben Krisztus látható képeket, jelképeket ad át egyházának.
Negyedszer a könyv maga is sok ponton megerősíti, hogy a látottaknak mögöttes jelentése van. A képeket nem szó szerint, hanem jelképesen kell értenünk. Például:
„[írd meg] a hét csillag titkát […] és a hét arany gyertyatartót. A hét csillag a hét gyülekezet angyala, a hét gyertyatartó pedig a hét gyülekezet.” (1:20) 
„hanem levettetett a nagy sárkány, az ősi kígyó, akit ördögnek és Sátánnak neveznek” (12:9)
„És holttestük annak a nagy városnak az utcáján lesz, amelyet lelki értelemben Sodomának és Egyiptomnak hívnak.” (11:8)
Ötödször pedig a könyv szürreális nyelvezete egyszerűen nem teszi lehetővé a „szó szerint, ahol csak lehet” értelmezést. A szószerintiséghez ragaszkodó magyarázók sem veszik Isten hét lelkét, a Krisztus szájából kijövő kardot szó szerint. Ha e képeket jelképesen értelmezzük, akkor a többit miért nem így kellene?
A Jelenések egy jelképes látomás. Ám ezek a jelképek nem a semmiből jönnek. Ott vannak a Szentírásban, és különösen az Ószövetségben. A megértéshez kutatnunk kell az Írásokat. A Jelenéseket így az Ószövetség teszi érthetővé, és viszont: az Ószövetség fő üzenetét a Jelenések (is) adja meg.
A Jelenések látomásai ismétlik magukat
A Jelenések tehát nekünk szól. A Jelenések érthető, ha szem előtt tartjuk, hogy látomásai jelképeket közvetítenek. Ezen kívül még egy utolsó részletre van szükségünk ahhoz, hogy a Jelenéseket megértsük. Ez az ötödik alapelvünk. Így hangzik: a Jelenések látomásai ismétlik egymást. A legjobban ezt egy sportközvetítés szemléltetheti nekünk. A modern média egyik nagy vívmánya, hogy ugyanazt a jelentet több kamera is felveszi. Éppen ezért egy gól visszajátszásakor a közvetítés kényeztet minket. Láthatjuk a gólt a kapus nézőpontjából, a hálóba rejtett kamera állásából. Láthatjuk oldalról, közeli képen. Láthatjuk felülről, távlati képen. Megnézhetjük a másik oldalról. Mindegyik kameraállás egy újabb és újabb részletet emel ki. Ugyanazt az eseményt mondják el, de a sok kameraállás miatt jobban megérthetjük, hogy mi történt a pályán. 
A Jelenések is ugyanezt teszi. Elmondja nekünk „az utolsó idők” történéseit több szemszögből. Elmeséli nekünk a Krisztus mennybemenetele és visszajövetele közti időszakot újra és újra. 
Vagyis a Jelenések látomásai nem szoros időrendben követik egymást. Nem kronologikusak. Mindez nagyon furcsának tűnhet, hiszen ösztönszerűen így értelmeznénk. A későbbi fejezetek időrendben nyilván az előzőek után történnek. Azonban ezt a hozzáállást a könyv nem támogatja.
Először is azért, mert az utolsó ítélet képei többször is megjelennek a könyvben. Nem csak egyszer a könyv végén. Hanem a Jelenések egyes szakaszainak – hét pecsét, hét trombita stb. – végén is ezt találjuk. A hatodik pecsét e föld felbomlását és végét jelenti: „13Az ég csillagai a földre hullottak, mint mikor a fügefa hullatja éretlen gyümölcseit, ha nagy szél rázza. 14Az ég pedig eltűnt, mint amikor a papírtekercset összegöngyölítik, és minden hegy és sziget kimozdult a helyéből.”  (6:13–14) Hasonlóan a hetedik trombita bejelenti a halottak felett való ítéletet és Isten haragját. „Megharagudtak a pogányok, de eljött a te haragod és a halottak felett való ítélet ideje, hogy jutalmat adj szolgáidnak, a prófétáknak és a szenteknek és azoknak, akik félik a te nevedet, kicsinyeknek és nagyoknak, és hogy elpusztítsd azokat, akik a földet pusztítják.” (11:18) A harag hetedik pohara is a pusztító ítélettel és a világ felbomlásával jelent egyet: „És eltűnt minden sziget, és a hegyek sem látszottak többé.” (16:20) Sorolhatnánk még tovább az ítélet képeit (14:14–20; 20:7–15), de most ennyi elég. Világos, hogy az utolsó ítélet többször is be van mutatva. A látomások tehát nem szoros időrendben követik egymást, hanem ismétlik az üzenetet.[footnoteRef:2] [2:  Ugyanezt elmondhatjuk nemcsak az ítélettel, hanem az Isten népének szabadításával kapcsolatban is. Az ítélet után mindig a szabadulásról is olvasunk: 6:12–17 + 7:9–17; 11:18, 14:14–20 + 15:2–4, 16:17–21 + 19:1–10; 20:7–15 + 21:1–8.] 

Másodszor a látomások ismétlődését mutatják a visszatérő kifejezések. Isten haragjának napja jön el a 6. és 11. fejezetben is. „Mert eljött haragjuk nagy napja, és ki állhat meg?” (6:17) ill. „eljött a te haragod és a halottak felett való ítélet ideje.” (11:18) Óriási földrengés lesz, melyben eltűnnek a szigetek és a hegyek – mind a 6. és 16. fejezetben: „12Azután láttam, amikor a hatodik pecsétet felnyitotta, íme, nagy földrengés támadt […] 14[…]minden hegy és sziget kimozdult a helyéből.” (6:12, 14) „18Ekkor villámlás, égzenés, mennydörgés és nagy földrengés támadt. Olyan nagy volt a földrengés, mint amilyen nem volt, amióta ember van a földön.[…] 20És eltűnt minden sziget, és a hegyek sem látszottak többé.” (16:18, 20) Vagy az ég eltűnik a 6. és a 20. fejezetben is: „Az ég pedig eltűnt, mint amikor a papírtekercset összegöngyölítik.” (6:14) „És láttam egy nagy fehér trónt és a rajta ülőt, akinek tekintete elől eltűnt a föld és az ég, és nem volt hely számukra.” (20:11) Vajon hányszor jöhet el a harag nagy napja? Hányszor tűnhet el minden hegy és sziget? Hányszor tűnhet el az ég? Nem arra mutat ez, hogy a pecsétek, trombiták, poharak látomássorozatai ugyanúgy az utolsó idők történéseit mutatják be a vég eljöveteléig? 
Harmadszor pedig az ismétlődésben erősít meg Dániel könyve is. Említettük, hogy a Jelenések szoros kapcsolatban van Dániel könyvével. A Jelenések – ha figyelembe vesszük a könyvek eltérő hosszát – Dánielből idéz a legtöbbet.[footnoteRef:3] A könyv első verse Dániel 2. fejezetéhez kapcsolódik. A könyv lezárása – ti. hogy János ne pecsételje le a könyvet – szintén Dánielre való utalás.  [3:  H. B. Swete, Commentary on Revelation (London: Macmillan, 1911) cliii. Quoted by G. K. Beale, “The Influence of Daniel Upon the Structure and Theology of John’s Apocalypse”, JETS 27/4 (1984), 413. old.] 

És mit tudunk Dániel könyvének látomásairól? Azt, hogy a látomások nem időrendben követik egymást. Nebukadneccár álma a négy világbirodalomról és Isten országának eljöveteléről beszél.[footnoteRef:4] Ugyanez a témája a négy vadállat látomásának a 7. fejezetben. A nyolcadik fejezetben a kos és kecskebak e négy világbirodalom sorsa közül kettőt, Méd-Perzsia és Makedónia történelmét tárja elénk.  A 11. fejezet aztán a makedón utódbirodalmak sorsát beszéli el. Dániel könyvében ugyanúgy ezt az alapelvet látjuk. A látomások nem időrendi sorrendben vannak, hanem ugyanannak az időszaknak az eseményeit mesélik el. Nem szolgai módon, mindig ugyanazt mondva. Hanem némi változatossággal. Ez igaz a Jelenésekre is. Nem mondjuk, hogy a hetes sorozatok csak ugyanazt mondják. A látomásokban van előrehaladás, egyre intenzívebbek a képek. De a fő téma ugyanaz, csak több kameraállásból: Isten népének történelme Krisztus mennybemenetelétől a világ végéig, és azután az örökkévalóságban. [4:  Természetesen Dániel könyvében van hivatkozás és utalás az utolsó ítéletre is: 7. fejezet ill. 12. fejezet. Az utolsó ítélet azonban Isten országának eljövetelével („kéz érintése nélkül leszakadó kő” 2:34) és teljességre jutásával kapcsolódik össze. Tehát ilyen értelemben a 2. fejezet látomása ezt magában foglalja. De még ha ezt nem is vesszük figyelembe, akkor is igaz, hogy Dániel látomásai nem időrendben követik egymást.] 

A Jelenések Krisztus győzelméről beszél
Az eddigi öt alapelvünk azt erősítette meg, hogy a Jelenések érthető, és nekünk szól. A hátramaradt kettő pedig azzal foglalkozik, hogy miért is van szükségünk erre a könyvre. Szükségünk van a Jelenésekre, mert az Krisztus győzelméről beszél. Ez a könyv fő témája: Jézus Krisztus győz. És mindenki, aki Krisztusé, győzni fog. Ez az az üzenet, amit egy kisgyerek is biztosan megért, ha elolvassa a könyvet. 
Mondhatod azt: „Oké, tudom. Krisztus győz. És? Van értelme több hónapot erre az üzenetre szánni?” De itt nem csak egy teológiai igazságról van szó. Hanem Jézus személyéről. Vele kezdődik a könyv, róla szól a könyv, vele végződik a könyv. Nemcsak Jézus győzelme a fontos. Hanem az, hogy a Jelenések központi alakja Jézus Krisztus. 
Szüleim mondták, hogy nem is tudják pontosan, hogyan és mikor tanultam meg olvasni. Egyszer csak észrevették, hogy tudtam. Nos, kisgyerekfejjel, 6-7 évesen az egyik kedvenc könyvem Karl May: Winnetou regényciklusa volt. Mondani sem kell, hogy sok részletet nem értettem a könyvből. Nem tudtam pontos történelmi keretbe helyezni a könyvet. Nem volt előttem ismert a rejtett társadalomrajz. Azonban egy világos volt: a regény központi szála Old Shutterhand és Winnetou alakja és barátsága. A könyv történetét össze lehet foglalni pár mondatban. De ez nem adja át e romantikus könyv szépségét, Winnetou alakját és nemes jellemét. Ehhez el kell olvasni a könyvet. 
Így van a Jelenésekkel is. Nézzétek csak a jelzőket, amit János mond. Jézusban bátran bízhatsz. Amit mond, azt megtartja. Amit a Jelenések könyvében kijelent az igaz – még akkor is, ha máshogy tapasztaljuk. Ő a „hű tanúbizonyság” (1:5). Továbbá ő az, aki saját erejéből legyőzte a halált. Megtette azt, amire más nem képes. Letette az életét a kereszten, majd harmadnapon felvette azt. Ő az „elsőszülött a halottak közül” (1:5). Még tovább menve ő a győztes – és nemcsak a végén, a második visszajövetelkor király, hanem ő az igazi király már most is. Övé minden hatalom. Ő uralja a földi kormányok és uralkodók életét. „[Kegyelem nektek és békesség] Jézus Krisztustól, aki hű tanúbizonyság, elsőszülött a halottak közül, és a föld királyainak fejedelme.” (1:5) Hanem már most is bízhatunk benne. Végül pedig ő nem csak hatalmas. Nem csupán uralja a halált és a királyokat. Hanem a legfontosabb számunkra az, hogy szeret minket. Ez a csodálatos Isten-ember el nem múló szeretettel ragaszkodik hozzád. Drága vagy neki. Kimentett a halálból. Megmentett a bűneidből. A saját életét is feláldozta, hogy te ne kárhozz el. Ő „szeret minket és vére által megszabadított bűneinktől” (1:5).
Jézus Krisztus megbízható. Jézus Krisztus győzött a halál fölött. Jézus uralja e föld eseményeit. És ez a Jézus szeret minket. Ez csupán négy jellemvonás, amit most megtudunk Jézusról. És mennyi részlet vár még minket Jézus jelleméről! Mennyi illusztráció az ő erejéről! Mennyi látomás az ő szeretetéről. Szeretett gyülekezet, ezért tanulmányozzuk a Jelenések könyvét. Nem azért, hogy elmondhassuk, mi már ezt is értjük. Nem azért, hogy kipipálhassuk az átvett bibliai könyvek közül. Végképp nem azért, hogy lenézzünk másokat, akik máshogy gondolkodnak a könyvről. Hanem azért, hogy Jézussal találkozzunk a Jelenések minden egyes prédikációjában. Hogy ez erő és élet legyen a lelkünknek.
Ez a Jelenések lényege: Krisztus! Krisztusról pedig nem lehet eleget hallani. Ez olyan lenne, mintha amikor epret vásárolsz a piacon, azt mondanád. „Ez túl édes, nem kell! Nincs valami savanyúbb? Nincs valami vízízűbb?” Attól jó az eper, hogy édes. Nincs olyan, hogy túl édes eper. Hasonlóan a Jelenésekben is pont az a jó, hogy tele van Krisztussal. Nem lehet eleget enni belőle.
A Jelenések a támadás alatt élő egyházhoz szólnak
Ez pedig elvesz minket az utolsó alapelvünkhöz: Krisztus győzelme azért olyan fontos, mert az ő egyháza itt a földön támadás alatt áll. A Jelenések a küzdő, harcoló egyházról szól. Ahogy Jézus is mondta: „E világon nyomorúságotok lesz.” (Jn 16:33)
Ezt jól jelképezi János helyzete. János a Jelenések írásakor Patmosz-szigetén volt. Patmosz egy kis sziget az Égei-tengeren, nem messze Kis-Ázsiai partjaitól. A legközelebbi város Efézus volt. A feljegyzések szerint Patmosz egy büntető-sziget volt. A helyi kormányzók ide vitették a társadalomra károsnak ítélt egyéneket.[footnoteRef:5] János a Krisztusban való hitéért került száműzetésre: „9Én, János, testvéretek és társatok a Jézusban való szenvedésben, a királyságban és a béketűrésben, a Patmosz nevű szigeten voltam Isten beszédéért és Jézus bizonyságtételéért.”  [5:  G. B. Caird: A Commentary ont he Revelation of St. John the Divine, HNTC (New York, 1966), 21-23. old. Idézi: Dennis E. Johnson: The Triumph of the Lamb, 56. old.] 

János szenvedése jelképezi azt a sorsot, amiben Krisztus követőinek e világon része lesz. A könyv látomásai bemutatják Isten népének fő ellenségét: a vörös sárkányt, a sátán. Felvázolják a különböző támadásokat: a fizikai fenyegetést a földi kormányok, a fenevad részéről. A tévtanításokat a hamis próféta szájából. A világ, a nagy parázna csábítását a pénzzel, kényelemmel, luxussal. Az ellenségeket, amelyek az egyházon belülről és kívülről támadnak. A Jelenések nem szépíti a dolgokat. Bemutatja az ellenségeink igazi valóját, erejét, fenyegetését. Azt, amit sokszor nem látunk, mert el vannak rejtve a csábító kirakatok és megnyerő lelki guruk tanításai mögé.
Mit tehet Isten népe ellenük? Egyetlen reménye van: ha ragaszkodik „Isten beszédéhez és bizonyságtételéhez” (6:9). Ha hű marad Krisztushoz. Ekkor fog győzni. A 2-3. fejezet mind a hét levele áldást ígér annak, aki győz. Aki nem vállal kompromisszumot. Aki nem tagadja meg hitét. Aki engedelmeskedik a fenyegetés ellenére is. Ők a győztesek, még akkor is, ha a sátán látszólag győzött felettük, és elvette életünket. „De legyőzték őt a Bárány vérével és bizonyságtételük beszédével, mert nem kímélték életüket mindhalálig.” (12:11)
De hogyan tudunk kitartani? Honnan lesz erőnk Krisztust választani saját életünk árán is? Úgy, ha emlékezünk Krisztus erejére és szeretetére. Lehetünk száműzöttek és megvetettek. Hatalmaskodhatnak rajtunk. De ha Krisztuséi vagyunk, ő „királyságává tett minket és az ő Istenének és Atyjának papjaivá.” (1:6) Ő erős, és nekünk is tud erőt adni a kitartásthoz. Az ő beszéde számunkra a legnagyobb szenvedés között is az áldás és békesség szavai: „Kegyelem nektek és békesség!” (1:4)
Szeretett gyülekezet, nem ezt a harcot harcoljuk mi is ebben az ellenséges világban, ahol élünk? Nem kell naponta emlékezni, hogy ne váljunk hasonlóvá e világhoz? Nem Krisztusnak ereje és szeretete tudja erősíteni a szívünket a kitartásra?
Meggyőződésem, hogy többek között ezért kell úgy értelmezni a Jelenések könyvét, mint ami minden keresztyénhez szól. A futurista értelmezés e drága könyv nagy részét a jövőbe teleportálja. Úgy beszél a látomásokról, mint ami a „majd”-ról szól. A könyv bátorítását csak áttételesen vonatkoztatja ránk. Pedig a Jelenések nekünk is szól. Ugyanúgy lelki harcban állunk. Ugyanúgy szükségünk van most Krisztus erejére, mint az utolsó évek nyomorúságaiban. Ugyanúgy tisztában kell lennünk azzal az erővel, amit Krisztusban már most a miénk. Ugyanúgy csak akkor győzhetünk, ha Krisztus király a mi életünk és reményünk. A Jelenésekre ezért van szükségünk. Ámen.

